पाएं अपने शहर की ताज़ा ख़बरें और फ्री ई-पेपरडाउनलोड करें
10 साल के बच्चे के पिता का निधन हो गया था और मां भी उसे छोड़कर चली गई थी। 70 वर्षीय नानी उसका पालन पाेषण कर रही है। 10 वर्षीय बच्चा दो बार बिना बताए घर से निकल गया था। जैसे तैसे वापस मिला तो नानी ने बच्चे के हाथ में अपना नाम पता और मोबाइल नंबर गुदवा दिए। ताकि बच्चा दोबारा कभी गुम हो जाए तो कोई उसके हाथ पर नाम-पता देख उनको सूचित कर दे...और हुआ भी ऐसा ही। बच्चा तीसरी बार फिर बिना बताए घर से निकल गया...लेकिन हाथ पर गुदाए मोबाइल नंबर की मदद से नानी तक पहुंच गया।
जानकारी के अनुसार जयपुर चांदपोल बाजार में रहने वाला 10 वर्षीय बच्चा रविवार को अपने घर से निकल कर सिंधी कैंप आ गया था। यहां सीकर की बस में बैठ गया। कंडक्टर ने पूछा तो बच्चे के पास 40 रुपए थे। सीकर आने के बाद बच्चा रोडवेज बस डिपो पर घूमते लगा।
लावारिस घूमता देख पुलिस ने उसे बाल कल्याण समिति तक पहुंचा दिया। बाल कल्याण समिति के सदस्य कमल शर्मा ने बताया कि बच्चा मानसिक तौर पर कमजोर होने से कुछ स्पष्ट नहीं बता पा रहा था। मन नहीं लगने पर घर छोड़ने की बात कर रहा था। काउंसलिंग के दौरान नाम-पता पूछने पर हाथ आगे कर रहा था। गौर किया तो हाथ पर उसकी नानी का नाम-पता और मोबाइल नंबर उकेरे हुए मिले। इसके बाद उसकी नानी से बात की गई और बुधवार को बच्चे को उनके हवाले कर दिया।
नानी दूसरों के घरों में सफाई कर पालती है तीन नाती-नातिन को
राजकीय संप्रेषण व किशोर गृह की अधीक्षक डॉ गार्गी शर्मा ने बताया कि बच्चे के दो भाई-बहन भी हैं। पिता की मौत 5 साल पहले हो गई थी। जयपुर में बच्चे के जयपुर में रहने वाले पड़ोसी सचिन का कहना है कि मां के चले जाने के बाद तीनों भाई-बहनों को नानी ही झाड़ू-पोंछा कर पाल रही है। आनंद नगर में स्थित राजकीय अंबेडकर छात्रावास अधीक्षक मनोज जाट ने बताया कि बुधवार को बच्चे को उसकी नानी लेने पहुंची तो उसके चेहरे पर मुस्कान लौट आई। बच्चा और उसकी नानी दोनों ही पढ़े-लिखे नहीं हैं। लेकिन, हाथ पर नाम गुदा होने से इसका फायदा दोनों को मिल गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn